Source: https://domov.sme.sk/c/4125079/sud-pozastavil-vyber-prevadzkovatela-digitalneho-vysielania.html
Timestamp: 2017-05-26 05:54:06+00:00
Document Index: 73916

Matched Legal Cases: ['Súd ', 'Súd ', 'súd ', 'súd ', 'súd ', 'súd ']

Súd pozastavil výber prevádzkovateľa digitálneho vysielania - domov.sme.sk
Zobraziť všetky sekcie Súd pozastavil výber prevádzkovateľa digitálneho vysielania
Výberové konanie na prevádzkovateľa digitálneho pozemského vysielania, ktoré v auguste vyhlásil Telekomunikačný úrad, nemôže pokračovať. O pozastavení tendra rozhodol predbežným ... 14. okt 2008 o 16:49 ČTK
Písmo:A-|A+160BRATISLAVA. Výberové konanie na prevádzkovateľa digitálneho pozemského vysielania, ktoré v auguste vyhlásil Telekomunikačný úrad, nemôže pokračovať. O pozastavení tendra rozhodol predbežným opatrením Okresný súd Bratislava I na návrh spoločnosti Telecom Corp. Úrad sa voči rozhodnutiu súdu odvolá, informoval dnes ČTK jeho hovorca Roman Vavro. Slovenské televízie musia prejsť na digitálne vysielanie zo súčasného analógového najneskôr do roku 2012. "Predbežné opatrenie bude mať zásadne negatívny dopad na Slovenskú republiku a na jej obyvateľov. Slovenská republika už dnes výrazne mešká v prechode z analógového na digitálne terestriálne televízne vysielanie a následkom predbežného opatrenia nebude môcť pravdepodobne splniť svoje medzinárodné záväzky," uviedol Vavro v tlačovej správe.
Úrad rozhodnutie súdu kritizoval. Podľa jeho predsedu Branislava Máčaja nemal prípad posudzovať okresný ale Najvyšší súd. Bratislavský okresný súd vraj navyše podľa zákonov nemal vydať predbežné opatrenie. Úrad sa preto okrem odvolania chce obrátiť na ministra spravodlivosti, aby podal návrh na disciplinárne konanie voči sudkyni a zvažuje podanie trestného oznámenia za možné zneužitie právomoci verejného činiteľa. Spoločnosť Telecom Corp., ktorej súd vyhovel, už prevádzkuje skúšobné digitálne vysielanie v Košiciach a Prešove. Dôvod ich podania na súd nie je známy. Podľa Vavra za firmou stojí finančná skupina, ktorá aktívne pôsobí v slovenských médiách. Skupina J&T, ktorá ovláda komerčnú televíziu Joj, pre ČTK odmietla, že má s prípadom niečo spoločné.
Súťaž na prevádzkovateľa digitálneho televízneho vysielania vyhlásil Telekomunikačný úrad 20. augusta. Záujemcovia o prvé dva multiplexy, teda súbory frekvencií, sa mali hlásiť do 20. novembra. Skúšobné digitálne vysielanie je v súčasnosti okrem dvoch miest na východe krajiny dostupné aj vo Zvolene, v Banskej Bystrici, Bratislave či Malackách. Digitálne vysielanie je zrejme najväčšou zmenou od začiatku televízneho vysielania v polovici minulého storočia. Postupne má priniesť nielen skvalitnenie obrazu a zvuku, ale aj viac bezplatne šírených programov a nových televízií. Slováci si však budú musieť kúpiť digitálnu anténu, alebo nový televízor so zabudovaným digitálnym tunerom. Nechajte si posielať ranný prehľad najdôležitejších správ e-mailom